Document ID: 31987D0530

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 20ής Οκτωβρίου 1987
για τη συμπλήρωση της μεθόδου αναπροσαρμογής των αποδοχών των υπαλλήλων και του λοιπού προσωπικού των Κοινοτήτων
(87/530/Ευρατόμ, ΕΚΑΧ, ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό των Κοινοτήτων αυτών, όπως καθορίστηκαν από τον κανονισμό (ΕΟΚ, Ευρατόμ, ΕΚΑΧ) αριθ. 259/68 (1) και τροποποιήθηκαν τελευταία από τον κανονισμό (Ευρατόμ, ΕΚΑΧ, ΕΟΚ) αριθ. 3019/87 (2), και ιδίως τα άρθρα 65 και 66α του εν λόγω κανονισμού υπηρεσιακής κατάστασης καθώς και το άρθρο 20 πρώτο και τρίτο εδάφιο και τα άρθρα 63α και 64 του εν λόγω καθεστώτος,
την απόφαση 81/1061/Ευρατόμ, ΕΚΑΧ, ΕΟΚ του Συμβουλίου της 15ης Δεκεμβρίου 1981 περί τροποποιήσεως της μεθόδου αναπροσαρμογής των αποδοχών των υπαλλήλων και του λοιπού προσωπικού των Κοινοτήτων (3),
την πρόταση της Επιτροπής,
Εκτιμώντας:
ότι ο κανονισμός (Ευρατόμ, ΕΚΑΧ, ΕΟΚ) αριθ. 3821/81 του Συμβουλίου της 15ης Δεκεμβρίου 1981 περί τροποποιήσεως του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων καθώς και του καθεστώτος που εφαρμόζεται στο λοιπό προσωπικό (4), καθόρισε, με την προσθήκη του άρθρου 66α του κανονισμού υπηρεσιακής κατάστασης, ειδική εισφορά η οποία επιβάλλεται στις καθαρές αποδοχές που καταβάλουν οι Κοινότητες, λόγω των ιδιαιτέρων δυσχερειών της κοινωνικοοικονομικής κατάστασης·
ότι για την ειδική αυτή εισφορά ελήφθη υπόψη η οικονομική και κοινωνική κατάσταση στην απόφαση 81/1061/Ευρατόμ, ΕΚΑΧ, ΕΟΚ·
ότι η εν λόγω απόφαση προβλέπει ότι θα πρέπει να υποβληθεί πρόταση, σχετικά ιδίως με τον τρόπο με τον οποίο θα ληφθεί υπόψη η οικονομική και κοινωνική κατάσταση από το έκτο έτος·
ότι η οικονομική και κοινωνική κατάσταση ελήφθη υπόψη σύμφωνα με τις τροποποιήσεις που έγιναν στο άρθρο 66α του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων από τον κανονισμό (Ευρατόμ, ΕΚΑΧ, ΕΟΚ) αριθ. 3212/87 (5)·
ότι συντρέχει λόγος, λοιπόν, να συμπληρωθεί η μέθοδος αναπροσαρμογής των αποδοχών των υπαλλήλων και του λοιπού προσωπικού των Κοινοτήτων,
ΑΠΟΦΑΣΙΖΕΙ:
Άρθρο 1
Στο σημείο ΙΙ.2 της μεθόδου αναπροσαρμογής των αποδοχών των υπαλλήλων και του λοιπού προσωπικού των Κοινοτήτων, προστίθεται το ακόλουθο εδάφιο:
«Κατά τη δεύτερη πενταετή περίοδο, η οικονομική και κοινωνική κατάσταση λαμβάνεται υπόψη σύμφωνα με τις τροποποιήσεις που έγιναν στις διατάξεις που αναφέρονται στο πρώτο εδάφιο.»
Άρθρο 2
Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1986.
Λουξεμβούργο, 20 Οκτωβρίου 1987.

Labels: 2
9